CELEX: 32007D0875
Language: sk
Date: 2007-12-18 00:00:00
Title: 2007/875/ES: Rozhodnutie Komisie z  18. decembra 2007 , ktorým sa mení a dopĺňa rozhodnutie Európskeho parlamentu a Rady č. 2119/98/ES a rozhodnutie 2000/96/ES, pokiaľ ide o prenosné choroby uvedené v týchto rozhodnutiach [oznámené pod číslom K(2007) 6355] (Text s významom pre EHP )

28.12.2007   
            
            
               SK
            
            
               Úradný vestník Európskej únie
            
            
               L 344/48
            
         
      ROZHODNUTIE KOMISIE
   
   z 18. decembra 2007,
   ktorým sa mení a dopĺňa rozhodnutie Európskeho parlamentu a Rady č. 2119/98/ES a rozhodnutie 2000/96/ES, pokiaľ ide o prenosné choroby uvedené v týchto rozhodnutiach
   [oznámené pod číslom K(2007) 6355]
   (Text s významom pre EHP)
   (2007/875/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Európskeho parlamentu a Rady č. 2119/98/ES z 24. septembra 1998, ktorým sa v Spoločenstve zriaďuje sieť na epidemiologický dohľad a kontrolu prenosných ochorení (1), a najmä na jeho článok 3 písm. a),
   keďže:
   
               (1)
            
            
               Rozhodnutím č. 2119/98/ES sa na úrovni Spoločenstva ustanovuje zriadenie siete na podporu spolupráce a koordinácie týkajúcej sa prevencie a kontroly určitých kategórií prenosných chorôb uvedených v tomto rozhodnutí.
            
         
               (2)
            
            
               V rozhodnutí Komisie 2000/96/ES z 22. decembra 1999 o prenosných chorobách, ktoré majú byť postupne zahrnuté do siete Spoločenstva na základe rozhodnutia Európskeho parlamentu a Rady č. 2119/98/ES (2), sa uvádza zoznam určitých prenosných chorôb, na ktoré sa má vzťahovať epidemiologický dohľad v sieti Spoločenstva zriadenej v zmysle rozhodnutia č. 2119/98/ES.
            
         
               (3)
            
            
               V súčasnosti sa objavili nové prenosné choroby a identifikovali nové mikroorganizmy, ktoré môžu ohroziť verejné zdravie. V roku 2003 sa objavil závažný akútny respiračný syndróm (SARS) a odvtedy sa pokladá za potenciálne vysoké riziko pre verejné zdravie. Vírusy vsokopatogénnej a nízkopatogénnej vtáčej chrípky predstavujú vážne riziko pre jednotlivcov, ako aj evolúciu smerom k potenciálnej chrípkovej pandémii. Narastajúci počet členských štátov EÚ a krajín mimo Európy v poslednom období oznamuje výskyt vírusu západonílskej nákazy u ľudí, ktorý predstavuje vážne riziko pre verejné zdravie. Ľudia sa infikujú prevažne v dôsledku uštipnutia hmyzom, hoci preukázaná bola aj infekcia prostredníctvom krvných transfúzií a transplantácie orgánov, ako aj transplacentárny prenos.
            
         
               (4)
            
            
               Prílohy k rozhodnutiam č. 2119/98/ES a 2000/96/ES by sa preto mali zmeniť a doplniť, aby sa vzťahovali aj na závažný akútny respiračný syndróm (SARS), vtáčiu chrípku u ľudí a vírus západonílskej nákazy.
            
         
               (5)
            
            
               Nové medzinárodné zdravotné predpisy (2005) nadobudli účinnosť 16. júna 2007 a neobmedzujú sa už len na špecifické choroby, no pokrývajú všetky núdzové prípady v oblasti verejného zdravia medzinárodného významu, ktoré sa za také označili v súlade s nástrojom stanoveným v prílohe 2 uvedených predpisov. Prílohu k smernici č. 2119/98/ES je preto vhodné zmeniť a doplniť.
            
         
               (6)
            
            
               Opatrenia ustanovené v tomto rozhodnutí sú v súlade so stanoviskom výboru zriadeného podľa článku 7 rozhodnutia č. 2119/98/ES,
            
         PRIJALA TOTO ROZHODNUTIE:
   Článok 1
   Príloha k rozhodnutiu č. 2119/98/ES sa mení a dopĺňa v súlade s prílohou I k tomuto rozhodnutiu.
   Článok 2
   Príloha I k rozhodnutiu 2000/96/ES sa mení a dopĺňa v súlade s prílohou II k tomuto rozhodnutiu.
   Článok 3
   Toto rozhodnutie je určené členským štátom.
   
      V Bruseli 18. decembra 2007
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 268, 3.10.1998, s. 1. Rozhodnutie naposledy zmenené a doplnené nariadením (ES) č. 1882/2003 (Ú. v. EÚ L 284, 31.10.2003, s. 1).
   
      (2)  Ú. v. ES L 28, 3.2.2000, s. 50. Rozhodnutie zmenené rozhodnutím 2003/542/ES (Ú. v. EÚ L 185, 24.7.2003, s. 55).
   
      PRÍLOHA I
      Príloha k rozhodnutiu č. 2119/98/ES sa mení a dopĺňa takto:
      
                  1.
               
               
                  Ôsma zarážka sa nahrádza takto:
                  
                              „—
                           
                           
                              Prenosné choroby, ktoré môžu viesť k potenciálnym núdzovým prípadom medzinárodného významu označené podľa prílohy 2 medzinárodných zdravotných predpisov.“
                           
                        
            
                  2.
               
               
                  Posledná zarážka sa nahrádza takto:
                  
                              „—
                           
                           
                              Vektorom prenášané nákazy
                           
                        
                              —
                           
                           
                              Zoonózy
                           
                        
                              —
                           
                           
                              Iné prenosné choroby s významom pre verejné zdravie vrátane nákaz spôsobených zámerným uvoľnením.“
                           
                        
            
   
      PRÍLOHA II
      Príloha I k rozhodnutiu 2000/96/ES sa mení a dopĺňa takto:
      
                  1.
               
               
                  V bode 2.5.2 sa dopĺňajú tieto výrazy:
                  „závažný akútny respiračný syndróm (SARS)“.
               
            
                  2.
               
               
                  V bode 2.5.3 sa dopĺňajú tieto výrazy:
                  „vtáčia chrípka u ľudí“;
                  „nákaza západonílskym vírusom“.